Usmon Toshev

**Usmon Qudratovich Toshev** (1965-yil 23-sentyabr, Buxoroda tugʻilgan) – sovet va oʻzbek futbolchisi, himoyachi va yarimhimoyachi. Oʻzbekiston terma jamoasida oʻynagan. Hozirda OFK va FIFA futbol instruktori.

## Faoliyati
### Oʻyinchi sifatida
Buxoro oʻsmirlar sport maktabi tarbiyalanuvchisi. Buxoroning „Yosh kuch“ klubi yoshlar jamoasida oʻynagan. 1985—1987-yillarda Zarafshon klubida toʻp surgan. 1987-yilda Buxoro davlat universitetining sport taʼlimi yoʻnalishini tamomlagan. 1988-yilda Toshkentning „Paxtakor“ klubi tarkibida oʻynagan. 1989—1991-yillarda Buxoroning „Nurafshon“ jamoasi sharafini himoya qilgan.

1992-yilda Rossiya Volgodonskning „Atommash“ jamoasida oʻynagan. Oʻsha yili, shuningdek „Nurafshon“ safida ham toʻp surgan. 1992—1993-yillarda Vengriyaning „Solnok“ klubi safida maydonga tushgan.

1994—1998-yillarda „Buxoro“ klubi futbolchisi boʻlgan. 1998-yilda Gretsiyaning „Keratsini“ klubi sharafini himoya qilgan. 1999-yili „Buxoro“ klubida futbolchilik faoliyatini yakunlagan.

1994-yilda Oʻzbekiston milliy terma jamoasi tarkibida Tojikiston va Qirgʻiziston terma jamoalariga qarshi kechgan uchrashuvda ikkita oʻyinda maydonga tushgan.

### Murabbiylik faoliyati
Futbolchilik faoliyatini yakunlagach, 2000-yilda „Buxoro“ klubiga bosh murabbiy etib tayinlangan va 2008-yilgacha klubni boshqargan. 2002-yilda parallel ravishda Buxoro shahrida oʻtkazilgan „Universiada-2002“ talabalar respublika oʻyinlarida Buxoro viloyati futbol jamoasini boshqargan va musobaqada Buxoro viloyati futbol jamoasi chempionlikni qoʻlga kiritgan.

2005-yilda PRO murabbiylik litsenziyasini olgan. 2006-yilda bir muddat rossiyalik murabbiy Valeriy Nepomnyashchiy boshchiligida Oʻzbekiston milliy terma jamoasi murabbiylar shtabida ishlagan. 2008-yilda Qarshining „Nasaf“ klubida vaqtincha bosh murabbiy vazifasida faoliyat yuritgan. 2009-yilda Gʻuzorning „Shoʻrtan“ jamoasini boshqargan.

2009—2011-yillarda Toshkentning „Spartak“ jamoasi bosh murabbiyi boʻlgan. 2011-yilda Qarshining „Nasaf“ klubida menejer va sport direktori lavozimlarida ishlagan. 2012-yilning may oyidan noyabrigacha ushbu klubni boshqargan. 2013-yilda Buxoroning „Spartak“ jamoasiga murabbiy etib tayinlangan.

2014—2015-yillarda Afgʻoniston Premyer-ligasida ishtirok etuvchi Afgʻonistonning „De Mayvand Atalan“ klubiga bosh murabbiy etib saylangan. 2017-yilda oʻsha paytda Oʻzbekiston Birinchi ligasida ishtirok etgan „Andijon“ klubini boshqargan va mavsum yakunida klub ushbu ligada 3-oʻrinni egallagan.

2018-yilda bir muddat Oʻzbekistonning 16 yoshgacha boʻlgan yoshlar terma jamoasini boshqarib, CAFA yoshlar turnirida gʻolib chiqqan. 2018-yilning ikkinchi yarmida Afgʻonistonning „Tufan Xerirud“ klubini boshqargan va jamoa 2018-yilda Afgʻoniston Premyer-ligasida gʻolib chiqqan.

2018-yilning noyabr oyida Tojikiston olimpiya (yoshlar) terma jamoasi bosh murabbiyi etib tayinlangan, biroz vaqt oʻtib bir vaqtning oʻzida Tojikiston terma jamoasi bosh murabbiyi etib tayinlangan.

2024-yil 21-oktyabrda Afgʻoniston futbol federatsiyasi bilan bir yillik shartnoma imzolagan va Afgʻoniston terma jamoasiga bosh murabbiy boʻlgan.

## Yutuqlari
### Futbolchi sifatida
 Buxoro safida:
* Oʻzbekiston chempionati kumush medali sovrindori (1): 1994-yil.
### Murabbiy sifatida

#### [[Buxoro viloyati]] jamoasi bilan
* Universiada chempioni: 2002-yil

#### Oʻzbekiston (16 yoshgacha)
* CAFA yoshlar turniri gʻolibi: 2018-yil

#### Tufan Herirud
* Afgʻoniston Premyer-ligasi chempioni: 2018-yil
### Bosh direktor sifatida

#### [[Nasaf (futbol klubi)|Nasaf]]
* AFC kubogi sohibi: 2011-yil
* Oʻzbekiston chempionati kumush medali sovrindori: 2011-yil
* Futbol boʻyicha Oʻzbekiston kubogi finalchisi: 2011-yil

## Manbalar

## Havolalar

* Usmon Toshev Footballfacts.ru saytida
* Usmon Toshev National-football-teams.com saytida
* Usmon Toshev Transfermarkt.com saytida